P9_TA(2022)0045

It-tisħiħ tal-pożizzjoni taż-żgħażagħ Ewropej: l-impjiegi u l-irkupru soċjali wara l-pandemija

Riżoluzzjoni tal-Parlament Ewropew tas-17 ta' Frar 2022 dwar it-tisħiħ tal-pożizzjoni taż-żgħażagħ Ewropej: l-impjiegi u l-irkupru soċjali wara l-pandemija (2021/2952(RSP))

(2022/C 342/18)

Il-Parlament Ewropew,

— wara li kkunsidra l-Artikoli 2, 3 u 5(3) tat-Trattat dwar l-Unjoni Ewropea,

— wara li kkunsidra l-Artikolu 166 tat-Trattat dwar il-Funzjonament tal-Unjoni Ewropea,

— wara li kkunsidra l-Artikoli 14, 15, 32 u 34 tal-Karta tad-Drittijiet Fundamentali tal-Unjoni Ewropea,

— wara li kkunsidra l-Pilastru Ewropew tad-Drittijiet Soċjali, b'mod partikolari l-prinċipji 1, 3 u 4,

— wara li kkunsidra l-Konvenzjoni tan-NU dwar id-Drittijiet ta' Persuni b'Diżabilità, u d-dħul fis-seħħ tagħha fil-21 ta' Jannar 2011, f'konformità mad-Deċiżjoni tal-Kunsill 2010/48/KE tas-26 ta' Novembru 2009 dwar il-konklużjoni, mill-Komunità Ewropea, tal-Konvenzjoni tan-Nazzjonijiet Uniti dwar id-Drittijiet tal-Persuni b'Diżabilità, iffirmata u rratifikata mill-UE u mill-Istati Membri kollha tagħha (1), u b'mod partikolari l-Artikolu 27 tagħha dwar ix-Xogħol u l-Impjiegi,

— wara li kkunsidra r-riżoluzzjoni tiegħu tas-17 ta' April 2020 dwar azzjoni koordinata tal-UE biex tikkumbatti l-pandemija tal-COVID-19 u l-konsegwenzi tagħha (2),

— wara li kkunsidra r-riżoluzzjoni tiegħu tat-8 ta' Ottubru 2020 dwar il-Garanzija għaż-Żgħażagħ (3),

— wara li kkunsidra r-riżoluzzjoni tiegħu tal-10 ta' Frar 2021 dwar l-impatt tal-COVID-19 fuq iż-żgħażagħ u fuq l-isport (4),

— wara li kkunsidra r-riżoluzzjoni tiegħu tal-20 ta' Mejju 2021 dwar id-dritt għall-informazzjoni tal-Parlament rigward il-valutazzjoni li għaddejja tal-pjanijiet nazzjonali għall-irkupru u r-reżiljenza (5),

— wara li kkunsidra r-riżoluzzjoni tiegħu tas-17 ta' Diċembru 2020 dwar Ewropa soċjali b'saħħitha għal Tranżizzjonijiet Ġusti,

— wara li kkunsidra r-riżoluzzjoni tiegħu tal-10 ta' Ottubru 2019 dwar il-qafas finanzjarju pluriennali 2021-2027 u r-riżorsi proprji: wasal iż-żmien li nissodisfaw l-aspettattivi taċ-ċittadini (6),

— wara li kkunsidra r-riżoluzzjoni tiegħu tal-10 ta' Ġunju 2021 dwar il-fehmiet tal-Parlament dwar il-valutazzjoni li qed issir mill-Kummissjoni u mill-Kunsill tal-pjanijiet nazzjonali għall-irkupru u r-reżiljenza (7),

— wara li kkunsidra r-riżoluzzjoni tiegħu tad-29 ta' April 2021 dwar il-Garanzija Ewropea għat-Tfal (8),

— wara li kkunsidra l-pożizzjoni tiegħu tat-8 ta' Ġunju 2021 dwar il-pożizzjoni tal-Kunsill fl-ewwel qari għall-adozzjoni tar-regolament tal-Parlament Ewropew u tal-Kunsill li jistabbilixxi l-Fond Soċjali Ewropew Plus (FSE+) (9),

— wara li kkunsidra r-Regolament (UE) 2021/241 tal-Parlament Ewropew u tal-Kunsill tat-12 ta' Frar 2021 li jistabbilixxi l-Faċilità għall-Irkupru u r-Reżiljenza (10),

— wara li kkunsidra r-rapport tal-Organizzazzjoni Internazzjonali tax-Xogħol tal-21 ta' Ottubru 2021 bit-titolu “Youth Employment in Times of COVID-19” (Impjieg taż-Żgħażagħ fi Żminijiet tal-COVID-19),

— wara li kkunsidra r-rapport tal-Avveniment Ewropew taż-Żgħażagħ 2021 bit-titolu “Youth Ideas Report for the Conference on the Future of Europe” (Rapport dwar l-Ideat taż-Żgħażagħ għall-Konferenza dwar il-Futur tal-Ewropa),

— wara li kkunsidra l-opinjoni tal-Kumitat Ekonomiku u Soċjali Ewropew dwar is-Sena Ewropea taż-Żgħażagħ (EYY) 2022,

— wara li kkunsidra r-rapport tal-Eurofound tad-9 ta' Novembru 2021 bit-titolu “Impact of COVID-19 on young people in the EU” (L-impatt tal-COVID-19 fuq iż-żgħażagħ fl-UE),

— wara li kkunsidra r-rapport tal-Forum Ewropew taż-Żgħażagħ tas-17 ta' Ġunju 2021 bit-titolu “Beyond Lockdown: the 'pandemic scar' on young people” (Lil hinn mil-Lockdown: “iċ-ċikatriċi tal-pandemija” fuq iż-żgħażagħ) (11),

— wara li kkunsidra r-riżoluzzjoni tal-Kunsill tal-Unjoni Ewropea u tar-Rappreżentanti tal-Gvernijiet tal-Istati Membri mlaqqgħin fil-Kunsill dwar qafas għall-kooperazzjoni Ewropea fil-qasam taż-żgħażagħ: L-Istrateġija tal-Unjoni Ewropea għaż-Żgħażagħ 2019-2027 (12), b'mod partikolari t-taqsima dwar l-Għanijiet Ewropej dwar iż-Żgħażagħ,

— wara li kkunsidra r-rapport tal-Kummissjoni tat-12 ta' Ottubru 2021 dwar l-impjiegi u l-iżviluppi soċjali fl-Ewropa bit-titolu “Towards a strong social Europe in the aftermath of the COVID-19 crisis: Reducing disparities and addressing distributional impacts” (Lejn Ewropa soċjali b'saħħitha wara l-kriżi tal-COVID-19: It-tnaqqis tad-disparitajiet u l-indirizzar tal-impatti distributtivi),

— wara li kkunsidra r-rakkomandazzjoni tal-Kunsill tat-30 ta' Ottubru 2020 bit-titolu “Pont għall-Impjiegi – It-tisħiħ tal-Garanzija għaż-Żgħażagħ” (13),

— wara li kkunsidra r-riżoluzzjoni tiegħu tal-20 ta' Ottubru 2021 dwar is-sitwazzjoni tal-artisti u l-irkupru kulturali fl-UE (14),

— wara li kkunsidra r-riżoluzzjoni tiegħu tal-11 ta' Frar 2021 dwar il-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni Aġenda għall-Ħiliet għall-Ewropa għall-kompetittività sostenibbli, il-ġustizzja soċjali u r-reżiljenza (15),

— wara li kkunsidra r-riżoluzzjoni tiegħu tas-16 ta' Settembru 2021 dwar kundizzjonijiet tax-xogħol ekwi, drittijiet u protezzjoni soċjali għall-ħaddiema tal-pjattaformi – forom ġodda ta' impjieg marbuta mal-iżvilupp diġitali (16),

— wara li kkunsidra r-rapport tal-Ideat taż-Żgħażagħ għall-Konferenza dwar il-Futur tal-Ewropa mill-Avveniment Ewropew taż-Żgħażagħ tal-2021,

— wara li kkunsidra l-mistoqsijiet lill-Kunsill u lill-Kummissjoni dwar it-tisħiħ tal-pożizzjoni taż-żgħażagħ Ewropej: l-impjiegi u l-irkupru soċjali wara l-pandemija (O-000075 – B9-0002/2022 u O-000077 – B9-0003/2022),

— wara li kkunsidra l-Artikoli 136(5) u 132(2) tar-Regoli ta' Proċedura tiegħu,

— wara li kkunsidra l-mozzjoni għal riżoluzzjoni tal-Kumitat għall-Impjiegi u l-Affarijiet Soċjali,

A. billi l-pandemija tal-COVID-19 kellha effett devastanti fuq l-impjiegi u s-sitwazzjoni soċjali taż-żgħażagħ fl-Ewropa, bi tnaqqis jew twaqqif temporanju tal-opportunitajiet għall-iżvilupp personali, tnaqqis fir-rati ta' impjieg, u żieda konsegwenti fl-għadd ta' żgħażagħ li mhumiex f'impjieg, edukazzjoni jew taħriġ (NEET); billi l-introjtu personali taż-żgħażagħ naqas b'mod sinifikanti u żdied ir-riskju tal-faqar u tal-esklużjoni soċjali; billi l-possibbiltajiet tagħhom ta' involviment futur fis-suq tax-xogħol huma f'riskju; billi hija meħtieġa azzjoni immedjata biex jiġu żgurati u mtejba l-futur u l-benessri taż-żgħażagħ; billi r-rata tal-qgħad fost iż-żgħażagħ hija ta' 15,9 %, li hija darbtejn u nofs ogħla mir-rata tal-qgħad ġenerali;

B. billi r-rata tal-faqar hija mbassra li tiżdied bħala riżultat tal-pandemija tal-COVID-19; billi l-pajjiżi li kienu partikolarment milquta b'mod serju matul il-kriżi finanzjarja tal-2007-2008 għal darb'oħra raw żieda aktar mill-medja fil-qgħad fost iż-żgħażagħ; billi n-nisa, iż-żgħażagħ, il-persuni akbar fl-età, il-persuni b'diżabilità u l-familji kbar huma f'periklu akbar minħabba dan l-iżvilupp; billi l-previżjoni ekonomika tal-Kummissjoni għall-ħarifa tal-2022 turi ċifri promettenti bi tnaqqis fil-qgħad u fis-swieq tax-xogħol li mistennija jirkupraw għal-livelli ta' qabel il-pandemija fl-2022; billi l-kriżi tkompli taffettwa b'mod partikolari liż-żgħażagħ; billi n-numru ta' ħaddiema żgħażagħ naqas meta mqabbel mal-ewwel kwart tal-2021 u billi fl-2022 u l-2023, huwa mistenni li jinħolqu 3,4 miljun impjieg (17) u jkun essenzjali li jiġi żgurat li ż-żgħażagħ jieħdu sehem f'dawn l-opportunitajiet ġodda ta' impjieg; billi għadd dejjem akbar ta' żgħażagħ issa qed jiddependu mill-għajxien fid-dar tal-ġenituri tagħhom biex jipproteġihom mill-faqar; billi 29 % tal-unitajiet domestiċi ta' tliet ġenerazzjonijiet jinsabu f'riskju ta' faqar u 13 % huma mċaħħda serjament;

C. billi raggruppamenti tal-pajjiżi qabel il-COVID-19 jippersistu b'mod wiesa', inkluż fir-rigward tar-rati NEET;

D. billi fl-2020, ir-rati NEET fost in-nisa kienu bħala medja 1,3 darbiet ogħla mir-rati NEET fost l-irġiel; billi d-differenza fir-rati NEET bejn l-irġiel u n-nisa hija partikolarment ogħla fil-pajjiżi Ewropej tal-Lvant minħabba responsabbiltajiet tal-familja; billi l-probabbiltà li wieħed isir NEET qed tkompli tonqos hekk kif jiżdiedu l-livelli tal-edukazzjoni; billi fil-pajjiżi tan-Nofsinhar u tal-Mediterran, il-proporzjon ta' ħaddiema li ilhom qiegħda għal żmien twil u li jaqtgħu qalbhom huwa ogħla fil-grupp NEET;

E. billi ż-żgħażagħ huma l-bażi għal prosperità ekonomika u soċjali sostenibbli għall-Ewropa u huma prijorità ewlenija għall-UE kif affermat mill-istrateġija Ewropea għaż-żgħażagħ u mill-Garanzija għaż-Żgħażagħ imsaħħa, u għalhekk jeħtieġu miżuri ta' prijorità għall-appoġġ, il-protezzjoni, il-gwida, l-inklużjoni tagħhom u jistħoqqilhom li jkollhom opportunitajiet maħluqa għalihom;

F. billi t-telf ta' impjiegi bħala riżultat tal-pandemija tal-COVID-19 kien ogħla fil-grupp ta' età ta' bejn 15 u 24 sena milli fil-grupp ta' età ta' bejn 25 u 29 sena, b'mod partikolari fost in-nisa; billi ż-żgħażagħ kienu partikolarment affettwati aktar mill-fatt li naqsu s-sigħat tax-xogħol aktar milli li naqsu l-impjiegi b'mod ġenerali; billi l-għadd ta' persuni qiegħda jirrifletti biss proporzjon żgħir tal-impjiegi mitlufa fil-kriżi tal-COVID-19, peress li ħafna żgħażagħ li tilfu l-impjieg tagħhom ma kinux eliġibbli għal benefiċċji tal-qgħad jew appoġġ ieħor għall-introjtu;

G. billi t-titjib tal-parteċipazzjoni taż-żgħażagħ fil-ħajja ċivika huwa għan tal-istrateġija Ewropea għaż-żgħażagħ (2019-2027);

H. billi r-rati tax-xogħol mhux standard huma għoljin ħafna fost iż-żgħażagħ, bi 43,8 % taż-żgħażagħ fl-UE involuti f'xogħol temporanju;

I. billi f'Settembru 2021, il-President von der Leyen ħabbret proposta biex tinnomina l-2022 bħala l-EYY ħalli ssir riflessjoni fuq il-perspettivi taż-żgħażagħ fl-Ewropa u ssir enfasi fuq politiki Ewropej, nazzjonali, reġjonali u lokali u proposti leġiżlattivi li joħolqu opportunitajiet għaż-żgħażagħ madwar l-UE; billi din il-proposta għandha tipprovdi impetu ġenwin u effiċjenti biex jittejbu l-kundizzjonijiet tax-xogħol taż-żgħażagħ fl-UE;

J. billi s-saħħa mentali taż-żgħażagħ marret għall-agħar b'mod sinifikanti matul il-pandemija, bil-problemi relatati mas-saħħa mentali jirduppjaw f'diversi Stati Membri meta mqabbla ma' livelli qabel il-kriżi; billi 64 % taż-żgħażagħ fil-grupp ta' età ta' bejn 18 u 34 sena kienu f'riskju ta' depressjoni fir-rebbiegħa tal-2021, parzjalment bħala konsegwenza tan-nuqqas ta' impjieg tagħhom u l-prospetti finanzjarji u edukattivi fuq terminu itwal ta' żmien kif ukoll bħala riżultat ta' solitudni u iżolament soċjali; billi disa' miljun adolexxent fl-Ewropa (li għandhom bejn 10 u 19-il sena) qed jgħixu b'disturbi tas-saħħa mentali, bl-ansjetà u d-depressjoni jammontaw għal aktar minn nofs il-każijiet; billi d-deterjorament tas-saħħa mentali jista' jiġi attribwit ukoll għat-tfixkil fl-aċċess għal servizzi tas-saħħa mentali u żieda fl-ammont tax-xogħol, u kriżi tas-suq tax-xogħol li affettwaw liż-żgħażagħ b'mod sproporzjonat; billi 19 % tas-subien li għandhom bejn 15 u 19-il sena fl-UE jbatu minn disturbi tas-saħħa mentali, segwiti minn aktar minn 16 % tal-bniet tal-istess età; billi s-suwiċidju huwa t-tieni kawża ewlenija tal-mewt fl-Ewropa fost iż-żgħażagħ;

K. billi t-tfal li jikbru fi skarsezza ta' riżorsi u f'sitwazzjonijiet prekarji tal-familja huma aktar probabbli li jesperjenzaw il-faqar u l-esklużjoni soċjali, b'impatti estensivi fuq l-iżvilupp tagħhom u l-istat tagħhom ta' adult aktar tard, u ma jkollhomx aċċess għal ħiliet adegwati u jkollhom għażliet ta' impjieg limitati, u dan ikattar ċirku vizzjuż ta' faqar interġenerazzjonali; billi l-Unjoni jista' jkollha rwol ewlieni fil-ġlieda globali kontra l-faqar fost it-tfal u l-esklużjoni soċjali tat-tfal; billi l-għan tal-Garanzija Ewropea għat-Tfal huwa li tipprevjeni u tiġġieled kontra l-faqar u l-esklużjoni soċjali billi tiggarantixxi aċċess b'xejn u effettiv għat-tfal fil-bżonn ta' servizzi ewlenin bħall-edukazzjoni u l-indukrar bikrin tat-tfal, attivitajiet edukattivi u bbażati fl-iskejjel, il-kura tas-saħħa, nutrizzjoni tajba għas-saħħa u mill-inqas ikla waħda tajba għas-saħħa għal kull ġurnata tal-iskola, u akkomodazzjoni adegwata;

L. billi stħarriġ globali ppubblikat f'Settembru 2021 immexxi mill-Università ta' Bath u mwettaq f'10 pajjiżi żvela li kważi 60 % taż-żgħażagħ qalu li jħossuhom inkwetati ħafna jew inkwetati ferm dwar l-emerġenza klimatika, b'aktar minn 45 % tal-parteċipanti f'dan l-istħarriġ iddikjaraw li s-sentimenti tagħhom dwar il-klima affettwaw il-ħajjiet ta' kuljum tagħhom u tliet kwarti qalu li ħasbu li l-futur kien tal-biża'; billi 83 % qablu li nqasna milli nieħdu ħsieb il-pjaneta filwaqt li 65 % emmnu li l-gvernijiet qed jonqsu liż-żgħażagħ;

M. billi l-parteċipazzjoni ċivika toffri benefiċċji għall-benessri ta' persuna billi tespandi n-network soċjali tagħhom, tipprovdi aktar opportunitajiet biex wieħed ikun ekonomikament, soċjalment u fiżikament attiv u tnaqqas ir-riskju tal-iżvilupp ta' disturbi tas-saħħa mentali;

N. billi, fid-dawl tal-konsegwenzi tal-pandemija, ġenerazzjoni sħiħa ta' artisti u ħaddiema kulturali żgħażagħ se jsibuha diffiċli biex isibu l-post tagħhom fis-soċjetajiet tagħna; billi l-artisti u l-ħaddiema kulturali u kreattivi għandhom it-tendenza li jkollhom mudelli tax-xogħol atipiċi u ħafna drabi ma jkollhomx protezzjoni tas-sigurtà soċjali xierqa, b'mod partikolari f'kuntesti transfruntiera, u dan ħafna drabi jwassal għall-esklużjoni tagħhom minn pagamenti ta' pensjoni, għall-kura tas-saħħa u għall-qgħad; billi n-nuqqas ta' negozjar kollettiv għall-artisti u l-ħaddiema kulturali u kreattivi li jaħdmu għal rashom ikompli jdgħajjef il-pożizzjoni tagħhom fis-suq tax-xogħol u jwassal għal nuqqas ta' protezzjonijiet soċjali adegwati;

O. billi l-artisti u l-professjonisti kulturali minn gruppi ta' minoranza, inklużi nisa, żgħażagħ, rappreżentanti ta' minoranzi razzjali, etniċi u ġeografiċi, persuni minn sfondi soċjoekonomiċi vulnerabbli, persuni b'diżabilità u persuni LGBTIQ+ għandhom inqas aċċess għal karrieri artistiċi u kulturali u huma milquta l-aktar mill-konsegwenzi tal-pandemija;

P. billi l-Fond Soċjali Ewropew Plus (FSE+) huwa l-fond ewlieni Ewropew li għandu l-għan li jtejjeb l-aċċess taż-żgħażagħ għall-impjieg, jippromwovi aċċess indaqs għal edukazzjoni u taħriġ inklużivi u ta' kwalità u t-tlestija tagħhom, permezz tal-edukazzjoni u t-taħriġ ġenerali u vokazzjonali sal-livell terzjarju, inkluż bil-promozzjoni tat-tagħlim tul il-ħajja u l-iffaċilitar tal-mobilità għat-tagħlim, kif ukoll bil-promozzjoni tal-integrazzjoni soċjali taż-żgħażagħ f'riskju ta' faqar jew ta' esklużjoni soċjali, inklużi ż-żgħażagħ l-aktar fil-bżonn;

Q. billi l-element ċentrali tan-Next Generation EU, il-faċilità għall-irkupru u r-reżiljenza (RRF), jikkostitwixxi strument storiku tal-UE biex jgħin lill-Istati Membri jtaffu l-impatt ekonomiku u soċjali tal-COVID-19 permezz ta' riformi u investimenti f'sitt pilastri, li wieħed minnhom huwa ddedikat għar-riformi u l-investimenti fit-tfal u ż-żgħażagħ;

R. billi l-inklużjoni soċjali u fix-xogħol taż-żgħażagħ tirreferi għall-aċċess indaqs tagħhom għal impjieg ta' kwalità, stabbli u mħallas tajjeb, akkomodazzjoni deċenti u bi prezz raġonevoli u nutrizzjoni adegwata, servizzi ta' kwalità ta' kura tas-saħħa u ta' prevenzjoni, inkluż protezzjoni tas-saħħa mentali, u standards minimi ta' infrastruttura diġitali; billi l-inizjattivi għall-edukazzjoni u l-iżvilupp tal-ħiliet, il-volontarjat, it-traineeships ta' kwalità u l-programmi ta' tagħlim tul il-ħajja huma essenzjali biex jiġu żgurati opportunitajiet indaqs u aċċess għas-swieq tax-xogħol filwaqt li ż-żgħażagħ jitħallew jibdew il-ħajja adulta tagħhom b'fiduċja;

S. billi l-kriżi finanzjarja preċedenti wriet li jekk iż-żgħażagħ ma jiġux ipprovduti bi traineeships u impjiegi ta' kwalità – abbażi ta' ftehimiet bil-miktub u kundizzjonijiet tax-xogħol deċenti, inkluża paga li tiggarantixxi l-għajxien, konsulenza dwar il-karriera, gwida u taħriġ ulterjuri – għad jerġa' jkun hemm riskju għoli li jkunu sfurzati jaċċettaw impjiegi prekarji, iħallu pajjiżhom biex isibu xogħol, jew jirreġistraw ripetutament fl-edukazzjoni jew it-taħriġ, anki jekk ikunu qed ifittxu impjieg permanenti full-time;

T. billi l-investimenti fiż-żgħażagħ, b'mod partikolari l-investimenti b'impatt soċjali, huma magħrufa li għandhom impatt pożittiv fuq l-impjiegi u l-parteċipazzjoni taż-żgħażagħ fis-soċjetà u jipproduċu redditi soċjali u finanzjarji li jistgħu jitkejlu fuq il-fondi investiti, li jrawmu l-iżvilupp ekonomiku filwaqt li jiksbu għanijiet soċjali; billi l-għodod u l-mekkaniżmi eżistenti jridu jiġu implimentati daqstant, strumenti ġodda għandhom jiġu kkunsidrati aktar;

U. billi s-silos tal-politika dwar ix-xogħol taż-żgħażagħ u l-inklużjoni soċjali jistgħu jwasslu għal infiq doppju jekk il-koordinazzjoni bejn l-Istati Membri u l-partijiet ikkonċernati rilevanti għadha fil-bidu u ma jkun hemm ebda struttura permanenti li tista' tikkoordina d-diversi atturi, timmassimizza l-effetti, tiżgura li ma jkun hemm l-ebda distakk fil-kopertura u tixpruna l-innovazzjoni;

V. billi inizjattivi u politiki eżistenti bħall-Garanzija għaż-Żgħażagħ imsaħħa, id-Djalogu Ewropew taż-Żgħażagħ, Erasmus+ u l-Korp Ewropew ta' Solidarjetà, u proposti ġodda bħal mira, tagħlima, ħakma, kisba (ALMA), iridu jilħqu liż-żgħażagħ u jindirizzaw l-isfidi taż-żgħażagħ fl-2022, bħall-qgħad fost iż-żgħażagħ; billi dawn l-inizjattivi u l-politiki għandhom jinkludu politiki tas-suq tax-xogħol attivi u passivi, aċċess effettiv għal miżuri ta' inklużjoni soċjali u għal servizzi soċjali, tas-saħħa u tal-akkomodazzjoni għaż-żgħażagħ; billi ċ-Ċentru Ewropew għall-Iżvilupp ta' Taħriġ Vokazzjonali kkonkluda li mhux l-apprendistati u l-opportunitajiet ta' taħriġ kollha huma ta' kwalità għolja, u mhux l-apprendisti kollha huma intitolati għal drittijiet ta' impjieg jew protezzjoni soċjali; billi fir-riżoluzzjoni tiegħu tat-8 ta' Ottubru 2020, il-Parlament esprima tħassib dwar il-kwalità tal-offerti disponibbli fl-ambitu tal-Garanzija għaż-Żgħażagħ imsaħħa, u saħaq li t-traineeships u l-opportunitajiet ta' xogħol ipprovduti fl-ambitu ta' programmi u inizjattivi ġodda u eżistenti jridu jitħallsu u jkunu limitati fit-tul u fin-numru, sabiex iż-żgħażagħ ma jkunux maqbuda fi traineeships ripetuti li ma jintemmu qatt u sfruttati bħala ħaddiema bl-irħis jew saħansitra bla ħlas mingħajr protezzjoni soċjali u drittijiet tal-pensjoni; billi l-istudji juru li l-ġenerazzjoni attwali ta' żgħażagħ isibu l-ewwel impjieg reali tagħhom fil-bidu tat-tletinijiet f'termini tal-età tagħhom;

W. billi l-iżvilupp kontinwu ta' ħiliet orizzontali ġodda fost iż-żgħażagħ, bħall-ħiliet diġitali, kif ukoll l-iżvilupp ta' ħiliet b'potenzjal ekonomiku, bħall-ħiliet ekoloġiċi jew intraprenditorjali, huwa kruċjali għal suq tax-xogħol Ewropew b'saħħtu, inklużiv u orjentat lejn il-futur u għandu joħloq aċċess għal kull żagħżugħ Ewropew għal impjieg ta' kwalità; billi l-istess japplika għall-edukazzjoni vokazzjonali, il-ħiliet fil-kummerċ u l-ħiliet għall-ħajja; billi 40 % tal-impjegaturi ma jistgħux isibu persuni bil-ħiliet it-tajba biex jimlew il-postijiet tax-xogħol vakanti tagħhom; billi l-UE jeħtieġ li tegħleb il-forom kollha ta' nuqqas ta' qbil fil-ħiliet sabiex tagħmel użu effettiv mill-kapital uman tagħha; billi l-qgħad fost iż-żgħażagħ sar problema serja fir-rigward tal-ekonomija u tas-soċjetà f'ħafna pajjiżi tal-UE (18); billi l-aċċess għal infrastruttura diġitali xierqa u għat-taħriġ dwar il-ħiliet diġitali għandu jkun disponibbli għal kulħadd sabiex jingħalaq id-distakk fil-litteriżmu diġitali fost iż-żgħażagħ u jiġu żgurati opportunitajiet indaqs għal kulħadd fis-sistema tal-edukazzjoni u fis-suq tax-xogħol; billi l-ħiliet personali bħall-ħsieb kritiku, ix-xogħol f'tim u l-komunikazzjoni interkulturali huma daqstant importanti biex tinħoloq ħajja b'saħħitha u bilanċ bejn ix-xogħol u l-ħajja privata għaż-żgħażagħ;

X. billi l-involviment taż-żgħażagħ fix-xogħol taż-żgħażagħ, il-movimenti soċjali, l-organizzazzjonijiet taż-żgħażagħ u l-intraprenditorija soċjali huwa kruċjali għall-ħolqien ta' soluzzjonijiet ġodda; billi l-involviment ta' atturi privati, kumpaniji u s-settur tan-negozju huwa meħtieġ biex tittejjeb it-tranżizzjoni mill-edukazzjoni għas-suq tax-xogħol u jiġi pprovdut aċċess kontinwu għat-titjib tal-ħiliet u t-taħriġ mill-ġdid u t-tagħlim tul il-ħajja għaż-żgħażagħ;

Y. billi d-diskriminazzjoni kontra ż-żgħażagħ b'mod ġenerali tibqa' problema fl-UE, b'nisa żgħażagħ u żgħażagħ minn gruppi vulnerabbli ta' spiss jesperjenzaw diskriminazzjoni abbażi tal-ġeneru, l-isfond etniku tagħhom (pereżempju r-Roma), l-orjentazzjoni u l-identità sesswali, id-diżabilità, jew l-isfond soċjoekonomiku żvantaġġat tagħhom, filwaqt li jkunu f'riskju ferm akbar ta' qgħad, ta' faqar fost dawk li jaħdmu u ta' esklużjoni soċjali;

Z. billi ż-żgħażagħ fl-Ewropa u r-rappreżentanti u l-organizzazzjonijiet tagħhom, inklużi t-trade unions, huma attivi fl-organizzazzjoni tal-parteċipazzjoni sinifikattiva taż-żgħażagħ u fil-produzzjoni ta' rakkomandazzjonijiet ta' politika b'soluzzjonijiet għat-titjib tal-inklużjoni soċjali u tax-xogħol inkluż permezz tal-involviment tagħhom bħala parti mill-Konferenza dwar il-Futur tal-Ewropa; billi jeħtiġilhom jitqiesu bħala sħab essenzjali fil-ħolqien konġunt, l-implimentazzjoni u l-evalwazzjoni tal-EYY u lil hinn minnha;

AA. billi l-opportunitajiet ta' impjieg għal ħafna mill-gruppi msemmija hawn fuq, b'mod partikolari ż-żgħażagħ b'diżabilità u ż-żgħażagħ li jagħmlu parti mill-komunità Roma jew komunitajiet ta' vjaġġaturi, huma llimitati b'mod serju minn diffikultajiet fl-aċċess għall-edukazzjoni ta' kwalità għolja li jeħtieġu biex ikunu ppreparati b'mod adegwat għas-suq tax-xogħol modern;

AB. billi ż-żgħażagħ huma assi vitali għall-irkupru u l-iżvilupp tar-reġjuni kollha tal-UE, b'mod partikolari r-reġjuni ulterperiferiċi; billi f'Mayotte, nofs il-popolazzjoni għandha inqas minn 18-il sena, filwaqt li fil-Guyana Franċiża, abitant wieħed minn kull żewġ abitanti għandu inqas minn 25 sena;

AC. billi fl-2016 terz mill-maniġers tal-azjendi agrikoli fl-UE kellhom 65 sena jew aktar u 11 % biss tal-maniġers tal-azjendi agrikoli fl-UE kienu bdiewa żgħażagħ taħt l-40 sena;

AD. billi s-settur agrikolu u l-farms fl-UE jirrappreżentaw is-sinsla tal-ekonomija tagħna; billi sabiex tiġi żgurata s-sigurtà tal-ikel u jsir kontribut għat-tranżizzjoni ekoloġija, huwa kruċjali li ż-żgħażagħ jiġu attirati lejn il-biedja;

AE. billi d-depopolazzjoni taż-żoni rurali u l-eżodu taż-żgħażagħ lejn żoni urbani juru li hemm il-ħtieġa li nidentifikaw soluzzjonijiet u nikkunsidraw strateġiji fuq terminu qasir, medju u twil, biex iż-żgħażagħ jinżammu fiż-żoni rurali;

AF. billi wisq żgħażagħ b'diżabilità huma offruti biss xogħol f'impjieg protett, filwaqt li f'xi Stati Membri mhumiex offruti l-istess drittijiet tal-ħaddiema jew tas-salarju bħal persuni fis-suq tax-xogħol miftuħ;

AG. billi r-rapport tal-Ideat taż-Żgħażagħ għall-Konferenza dwar il-Futur tal-Ewropa prodott matul l-Avveniment Ewropew taż-Żgħażagħ tal-2021 ikkonkluda li: — Iż-żgħażagħ jitolbu appoġġ sabiex jitħarrġu l-esperti tas-saħħa mentali u tissaħħaħ il-pożizzjoni tagħhom fl-iskejjel, — Il-qgħad fost iż-żgħażagħ għandu jkun prijorità għall-UE, u l-internships bla ħlas jeħtieġ li jitwaqqfu għal persuni tal-isfondi edukattivi u tal-istatus soċjali kollha; l-organizzazzjonijiet taż-żgħażagħ u l-impjegaturi għandhom jaħdmu flimkien biex jilħqu lil “persuni li jitilqu kmieni mill-iskola” u biex dawn jiġu edukati dwar l-opzjonijiet tagħhom; għandha tingħata wkoll assistenza lill-Istati Membri biex jistabbilixxu apprendistati għal dawk li jfittxu l-ażil, — Ħadd ma għandu jitħalla jibqa' lura fid-dinja diġitali u l-ġenerazzjonijiet kollha jeħtiġilhom jiġu edukati biex jużaw il-preżenza diġitali tagħhom b'attenzjoni; il-litteriżmu diġitali għandu jiġi integrat fil-kurrikuli tal-iskejjel, — L-UE għandha talloka aktar finanzjament biex tippermetti liż-żgħażagħ Ewropej kollha jipparteċipaw f'edukazzjoni mhux formali u tinħoloq pjattaforma biex tgħaqqad l-għalliema tal-iskola mal-fornituri tas-servizzi li jistgħu jipprovdu għarfien espert dwar suġġetti rilevanti għall-ħajja kontemporanja;

1. Jilqa' l-fatt li l-President von der Leyen innominat l-2022 bħala l-EYY; iqis li l-2022 għandha tipprovdi impetu addizzjonali għall-implimentazzjoni xierqa u sħiħa tal-istrateġija Ewropea għaż-żgħażagħ permezz ta' azzjonijiet ambizzjużi biex jiġu indirizzati l-isfidi li jiffaċċjaw iż-żgħażagħ, b'mod partikolari l-effetti negattivi tal-pandemija tal-COVID-19 li għaddejja bħalissa, u permezz tal-implimentazzjoni konkreta ta' għodod eżistenti oħra bħall-Garanzija għaż-Żgħażagħ imsaħħa biex jiġu miġġielda l-effetti fuq il-qgħad u dawk soċjali li jirriżultaw mill-COVID-19; jistieden lill-Kummissjoni u lill-Kunsill jiżguraw li l-politiki kollha mmirati lejn iż-żgħażagħ ikunu intersezzjonali u jqisu d-diversità taż-żgħażagħ madwar l-Ewropa u l-isfidi li jiffaċċjaw; iqis li l-EYY għandha tikkontribwixxi għall-implimentazzjoni tal-prinċipji 1 u 3 tal-Pilastru Ewropew tad-Drittijiet Soċjali;

2. Jenfasizza li l-kriżi tal-COVID-19 diġà ħalliet ħafna nies mingħajr impjieg, b'mod partikolari ż-żgħażagħ li jsibu ruħhom b'mod aktar frekwenti f'impjieg prekarju, u huma aktar probabbli li jaħdmu b'kuntratti temporanji jew part-time, u li ma jkollhomx flus imfaddla; jilqa', f'dan il-kuntest, il-pjanijiet tal-Kummissjoni li ssaħħaħ il-Garanzija għaż-Żgħażagħ, u jistieden lill-Kummissjoni u lill-Istati Membri jagħmlu l-ġlieda kontra l-qgħad fost iż-żgħażagħ prijorità;

3. Jinnota bi tħassib kbir il-livell għoli ta' qgħad fost iż-żgħażagħ f'għadd ta' Stati Membri u l-fraġilità tal-kuntratti tax-xogħol tal-ħaddiema żgħażagħ, b'mod partikolari f'setturi milquta serjament mill-COVID-19; jitlob strument ta' Garanzija għaż-Żgħażagħ imsaħħaħ li għandu l-objettiv li jnaqqas il-qgħad fit-tul u l-qgħad fost iż-żgħażagħ b'mill-inqas 50 % sal-2030, u li jinkludi wkoll kriterji għall-ħolqien ta' impjiegi ta' kwalità f'konformità mal-Għan ta' Żvilupp Sostenibbli 8 tal-Aġenda 2030 tan-NU għall-Iżvilupp Sostenibbli; jemmen li wasal iż-żmien li l-Garanzija għaż-Żgħażagħ imsaħħa ssir kemm vinkolanti kif ukoll inklużiva għall-Istati Membri kollha, inklużi miżuri ta' sensibilizzazzjoni attivi lejn NEETs fit-tul u żgħażagħ minn sfondi soċjoekonomiċi żvantaġġati, bħal żgħażagħ b'diżabilità, żgħażagħ LGBTIQ+ u żgħażagħ Roma;

4. Ifaħħar l-inklużjoni tas-saħħa mentali bħala waħda mill-prijoritajiet fl-għanijiet taż-żgħażagħ kif speċifikat fl-EYY, u jistieden lill-Kummissjoni tagħti wkoll prijorità lis-saħħa mentali fl-istrateġija li jmiss tal-UE dwar il-kura; jissottolinja li trid tiġi indirizzata r-rabta bejn fatturi soċjoekonomiċi, bħall-qgħad, l-insigurtà dwar l-akkomodazzjoni, is-saħħa mentali u l-benessri, biex jiġi żgurat approċċ olistiku u komprensiv fir-rigward tas-saħħa mentali fil-livell tal-UE; jenfasizza li l-inċertezza dwar il-futur, inkluż l-impatt tat-tibdil fil-klima, qed ikollha effett detrimentali fuq is-saħħa mentali taż-żgħażagħ; jistieden, għalhekk, lill-Istati Membri jagħmlu s-saħħa mentali parti integrali mill-irkupru soċjoekonomiku tal-UE mill-pandemija u prijorità tas-saħħa okkupazzjonali, b'mod partikolari f'ambjenti edukattivi u fuq il-post tax-xogħol; jitlob li l-kura tas-saħħa mentali ssir aċċessibbli u tkun bi prezz raġonevoli għall-gruppi kollha ta' età, b'mod partikolari għaż-żgħażagħ u t-tfal, u li l-inugwaljanzi fis-saħħa jiġu indirizzati permezz tal-għoti ta' appoġġ adegwat lil gruppi vulnerabbli ta' żgħażagħ; jistieden lill-Kummissjoni twettaq studju bir-reqqa dwar il-kawżi differenti tal-uġigħ psikoloġiku taż-żgħażagħ fl-Ewropa;

5. Jisħaq fuq ir-rwol vitali li ż-żgħażagħ jeħtiġilhom ikollhom fit-tfassil tal-politiki soċjali u tal-impjiegi fl-Ewropa; jilqa' d-djalogu tal-UE maż-żgħażagħ u l-ħidma taż-żgħażagħ u l-organizzazzjonijiet taż-żgħażagħ li jqarrbu lill-UE aktar lejn iż-żgħażagħ, dment li l-proċessi ta' parteċipazzjoni taż-żgħażagħ ikunu segwiti minn inizjattivi konkreti minn dawk li jieħdu d-deċiżjonijiet; jinkoraġġixxi l-promozzjoni tal-prinċipju ta' ġestjoni konġunta fl-iżvilupp ta' politiki taż-żgħażagħ, li fihom iż-żgħażagħ u r-rappreżentanti taż-żgħażagħ huma inklużi fil-proċess ta' żvilupp; jistieden lill-Kummissjoni tirrikonoxxi l-impatt pożittiv tat-tielet settur, inklużi l-organizzazzjonijiet taż-żgħażagħ, u l-opportunitajiet ta' tagħlim mhux formali u informali li jipprovdu permezz ta' opportunitajiet bħall-volontarjat u l-parteċipazzjoni taż-żgħażagħ, u biex jiġu rikonoxxuti formalment l-għarfien u l-ħiliet miksuba miż-żgħażagħ permezz tat-tielet settur sabiex iż-żgħażagħ jiġu megħjuna jsaħħu l-perspettivi tagħhom fis-suq tax-xogħol; jinkoraġġixxi r-rikonoxximent tal-involviment ċiviku bħala esperjenza ta' xogħol meritevoli matul il-proċess tar-reklutaġġ; jistieden lill-Kummissjoni tikkunsidra li tappoġġja l-proġett tal-Kapitali Ewropej taż-Żgħażagħ bħala kontinwazzjoni tal-EYY; jistieden lill-Kummissjoni u lill-Istati Membri jikkunsidraw klawżola dwar iż-żgħażagħ li tivvaluta l-impatt ta' inizjattiva fuq iż-żgħażagħ meta jippreżentaw inizjattivi ġodda fl-oqsma ta' politika kollha;

6. Jenfasizza li huwa meħtieġ li l-Istati Membri jkomplu jinvestu biżżejjed riżorsi tal-FSE+ f'miżuri li jappoġġjaw l-impjieg taż-żgħażagħ; jissottolinja li l-Istati Membri jeħtiġilhom jallokaw tal-inqas 15 % tar-riżorsi tal-FSE+ tagħhom b'ġestjoni kondiviża għal azzjonijiet immirati u riformi strutturali biex jappoġġjaw impjiegi taż-żgħażagħ ta' kwalità; ifakkar fil-ħtieġa ta' Garanzija għaż-Żgħażagħ vinkolanti, aktar effettiva u inklużiva fi ħdan qafas ta' kriterji ċari ta' kwalità li jipprovdi traineeships, apprendistati u internships imħallsa għan-NEETs kollha;

Investiment fil-ġenerazzjoni taż-żgħażagħ

7. Jistieden lill-Kummissjoni u lill-Kunsill jagħmlu użu sħiħ u ottimali mill-finanzjament disponibbli fl-ambitu tal-qafas finanzjarju pluriennali 2021-2027 mingħajr preġudizzju għall-programmi diġà stabbiliti fl-ambitu tal-FSE+, wara problemi strutturali relatati mal-qgħad u l-faqar fost iż-żgħażagħ; ifakkar li r-reġjuni ultraperiferiċi huma partikolarment affettwati minn dawn il-kwistjonijiet u għalhekk jeħtieġu appoġġ speċifiku; jilqa', f'dan ir-rigward, id-disponibbiltà ta' fondi fl-ambitu tal-Faċilità għall-Irkupru u r-Reżiljenza għal miżuri ddedikati għat-tfal u ż-żgħażagħ u jistenna li dan iwassal għall-ħolqien ta' opportunitajiet sinifikanti għaż-żgħażagħ fl-Ewropa; jitlob li s-sħab soċjali u l-organizzazzjonijiet taż-żgħażagħ ikunu involuti fil-monitoraġġ u l-evalwazzjoni tal-pjanijiet nazzjonali għall-irkupru u r-reżiljenza; jistieden lill-Istati Membri jiżguraw li l-fond għal tranżizzjoni ġusta u l-FSE+ jappoġġjaw il-pjanijiet integrati fil-livell lokali biex jgħinu fit-titjib tal-ħiliet u t-taħriġ mill-ġdid, b'mod partikolari għall-gruppi l-aktar vulnerabbli affettwati mit-tranżizzjoni;

8. Jistieden lill-Istati Membri jiżguraw il-komplementarjetà bejn il-miżuri fl-ambitu tal-Faċilità għall-Irkupru u r-Reżiljenza u programmi oħra tal-UE bħall-Garanzija għaż-Żgħażagħ imsaħħa, il-Garanzija Ewropea għat-Tfal u investiment u miżuri nazzjonali biex jippromwovu l-ħiliet, l-edukazzjoni, it-taħriġ u l-integrazzjoni fis-suq tax-xogħol f'konformità mal-ħtiġijiet tagħhom stess u l-kundizzjonijiet nazzjonali speċifiċi; jistieden lill-Kummissjoni tkompli timmonitorja l-investiment u l-infiq fuq il-prijoritajiet taż-żgħażagħ fi ħdan in-Next Generation EU, il-Faċilità għall-Irkupru u r-Reżiljenza u l-FSE+ u żżomm lill-Parlament involut mill-qrib; ifakkar fl-opportunità pprovduta mit-tieqa tal-investiment soċjali u l-ħiliet ta' InvestEU biex jiġu ġġenerati investimenti ta' impatt soċjali; jieħu nota tal-attenzjoni dejjem akbar mogħtija lill-kunċett ta' bonds ta' impatt soċjali u ta' kuntratti b'eżiti soċjali mmirati lejn iż-żgħażagħ filwaqt li jiġi involut ukoll is-settur privat fit-tfassil u l-implimentazzjoni tagħhom;

9. Jilqa' ż-żieda fl-appoġġ għall-bdiewa żgħażagħ fil-Politika Agrikola Komuni li jmiss;

10. Jilqa' l-ambitu mwessa' tal-Garanzija għaż-Żgħażagħ imsaħħa biex ikopri l-grupp ta' età ta' bejn 15 u 29 sena; ifakkar li l-Garanzija għaż-Żgħażagħ imsaħħa għandha tiżgura opportunitajiet ta' impjieg reali aktar milli traineeships ta' kwalità baxxa jew taħriġ li ma jintemm qatt;

L-integrazzjoni taż-żgħażagħ fis-suq tax-xogħol

11. Jinnota bi tħassib li l-Garanzija għaż-Żgħażagħ sa issa għadha ma laħqitx għalkollox l-għanijiet tagħha u jappella għal miżuri msaħħa, inkluż l-użu sħiħ tal-opportunitajiet ipprovduti mill-FSE+, biex jippromwovu l-impjiegi permezz ta' interventi attivi għall-integrazzjoni tas-suq tax-xogħol u l-ħolqien ta' pożizzjonijiet sostenibbli fil-livell tad-dħul li jiżguraw li ż-żgħażagħ ikollhom aċċess għal sigurtà soċjali u remunerazzjoni ġusta; jistieden lill-Kummissjoni Ewropea titlob lill-Istati Membri jippreżentaw skemi aġġornati ta' Garanzija għaż-Żgħażagħ imsaħħa u jintroduċu qafas bi standards ta' kwalità ċari u vinkolanti għall-offerti pprovduti fl-ambitu tal-inizjattivi sabiex jiġu promossi eżiti pożittivi u sostenibbli għaż-żgħażagħ u t-tranżizzjoni b'suċċess tagħhom lejn is-suq tax-xogħol; jistieden lill-Kummissjoni u lill-Istati Membri jħeġġu lill-kumpaniji biex ikollhom rwol attiv fil-Garanzija għaż-Żgħażagħ imsaħħa; ifakkar li wieħed mill-objettivi tal-FSE+ huwa li jippromwovi l-parteċipazzjoni bilanċjata tal-ġeneru fis-suq tax-xogħol permezz ta' miżuri bil-għan li jiġu żgurati, fost l-oħrajn, kundizzjonijiet ta' xogħol indaqs, bilanċ aħjar bejn ix-xogħol u l-ħajja privata u aċċess għall-indukrar tat-tfal, inkluż edukazzjoni u indukrar bikrin tat-tfal; ifakkar ukoll li l-FSE+ għandu jkollu wkoll l-għan li jipprovdi ambjent tax-xogħol san u adattat sew sabiex iwieġeb għar-riskji tas-saħħa relatati ma' forom tax-xogħol li qed jinbidlu, u għall-ħtiġijiet ta' forza tax-xogħol li qed tixjieħ;

12. Ifakkar li s-sħubiji mal-partijiet ikkonċernati huma element ewlieni tal-Garanzija għaż-Żgħażagħ imsaħħa, iżda li attwalment ma jeżisti l-ebda korp jew mekkaniżmu formali fil-livell tal-UE għall-parteċipazzjoni tagħhom fil-monitoraġġ u l-implimentazzjoni tal-iskemi ta' Garanzija għaż-Żgħażagħ; jistieden lill-Kummissjoni timmonitorja l-implimentazzjoni tal-iskemi ta' Garanzija għaż-Żgħażagħ imsaħħa permezz tal-Kumitat tal-Impjiegi (EMCO) u biex tirrapporta b'mod regolari lill-EMCO dwar l-implimentazzjoni u r-riżultati tal-iskemi ta' Garanzija għaż-Żgħażagħ, filwaqt li żżomm lill-Parlament infurmat; jistieden lill-Kummissjoni tistabbilixxi grupp ta' ħidma permanenti għall-implimentazzjoni tal-Garanzija għaż-Żgħażagħ imsaħħa, li jlaqqa' flimkien lill-partijiet ikkonċernati rilevanti, inklużi s-sħab ċiviċi, l-organizzazzjonijiet taż-żgħażagħ u s-sħab soċjali, fil-ħidma tal-EMCO sabiex jiġu ffaċilitati l-koordinazzjoni u l-iskambju tal-aħjar prattiki bejn l-UE u l-awtoritajiet nazzjonali, flimkien mas-sħab ċiviċi u l-organizzazzjonijiet taż-żgħażagħ, kif ukoll biex jiġi vvalutat l-impatt tagħha fuq bażi regolari u jiġu proposti rakkomandazzjonijiet għal titjib;

13. Jistieden lill-Istati Membri jiżguraw li s-servizzi pubbliċi tal-impjiegi (PES) jaħdmu mal-awtoritajiet lokali, is-settur tal-edukazzjoni, l-organizzazzjonijiet taż-żgħażagħ u mas-settur privat permezz tan-Network Ewropew tal-PES biex jippromwovu impjiegi ta' kwalità, stabbli u mħallsa tajjeb u jagħtu spinta lill-appoġġ imfassal apposta għat-taħriġ, it-tiftix ta' impjiegi u l-konsulenza għaż-żgħażagħ, u jħeġġeġ lill-Istati Membri jgħammru l-PES b'mod adegwat biex jipprovdu riżorsi u taħriġ dwar iż-żamma ta' saħħa mentali tajba minkejja klima ekonomika inċerta u matul l-isfidi tat-tiftix għall-impieg;

14. Jirrakkomanda t-tisħiħ tal-enfasi fuq l-impjieg ta' sistemi tal-kura tas-saħħa mentali, b'mod partikolari billi ssir enfasi fuq il-kontribut pożittiv li x-xogħol ta' kwalità jista' jagħti lill-irkupru tas-saħħa mentali;

15. Jistieden lill-Istati Membri jiffaċilitaw l-aċċess għaż-żgħażagħ għal traineeships u apprendistati mħallsa, ta' kwalità u inklużivi; jappella għat-tisħiħ tal-iskemi ta' monitoraġġ, filwaqt li jiġi żgurat li ż-żgħażagħ jirċievu l-ewwel opportunitajiet tax-xogħol adegwati u ta' kwalità għat-titjib tal-ħiliet u kwalifiki jew kredenzjali ġodda; jikkundanna l-prattika ta' apprendistati mhux imħallsa bħala forma ta' sfruttament ta' ħaddiema żgħażagħ, u ksur tad-drittijiet tagħhom, u jistieden lill-Kummissjoni u lill-Istati Membri, b'kollaborazzjoni mal-Parlament, u b'rispett tal-prinċipju tas-sussidjarjetà, jipproponu qafas legali komuni biex tkun żgurata remunerazzjoni ġusta għal traineeships u apprendistati sabiex jiġu evitati prattiki ta' sfruttament; jikkundanna l-prattika ta' kuntratti ta' żero sigħat u jistieden lill-Istati Membri jipprovdu appoġġ lill-impjegaturi li jipprovdu traineeships u apprendistati lil persuni żgħażagħ b'diżabilità;

16. Jistieden lill-Kummissjoni tirrieżamina l-istrumenti Ewropej eżistenti bħall-Qafas ta' Kwalità għat-Traineeships u l-Qafas Ewropew għal Apprendistati ta' Kwalità u Effettivi u tinkludi kriterji ta' kwalità għall-offerti magħmula liż-żgħażagħ, inkluż il-prinċipju ta' remunerazzjoni ġusta għat-trainees u l-internati, l-aċċess għall-protezzjoni soċjali, l-impjieg sostenibbli u d-drittijiet soċjali;

Il-mobilità tal-forza tax-xogħol u l-ħiliet għall-futur

17. Jistieden lill-Kummissjoni tiżgura li l-inizjattiva l-ġdida ALMA tgħin liż-żgħażagħ, b'mod partikolari liż-żgħażagħ li jkunu barra mill-edukazzjoni, impjieg jew taħriġ (NEETs), fis-sejba ta' esperjenza ta' xogħol temporanju ta' kwalità fi Stat Membru ieħor; jinsisti li l-programm ALMA jrid jikkonforma ma' standards ta' kwalità li jirrispettaw id-drittijiet tax-xogħol taż-żgħażagħ bħal remunerazzjoni deċenti, kundizzjonijiet tax-xogħol tajbin u l-aċċess għall-protezzjoni soċjali;

18. Jissottolinja li l-ħiliet diġitali huma essenzjali għaż-żgħażagħ u l-industriji kollha fis-seklu 21 u jistieden lill-Kummissjoni u lill-Istati Membri jikkunsidraw l-iżvilupp ta' aċċess permanenti, iċċertifikat u bla ħlas għaż-żgħażagħ għal korsijiet online u offline għal ħiliet diġitali u litteriżmu fil-lingwi kollha tal-UE bi sħubija ma' entitajiet pubbliċi u kumpaniji privati; jappella għall-ħolqien ta' spazji ta' skambju dwar it-tagħlim elettroniku għall-istudenti u tat-tagħlim elettroniku għall-għalliema; jinsisti li l-UE u l-Istati Membri jiżviluppaw aktar programmi bħall-eTwinning u l-Pjattaforma Elettronika għat-Tagħlim għall-Adulti fl-Ewropa; jinnota li jeħtieġ li jingħelbu limitazzjonijiet serji f'ħafna Stati Membri f'termini ta' aċċess għal hardware, faċilitajiet, ħarrieġa adegwati u infrastruttura diġitali xierqa; ifakkar, għalhekk, fil-ħtieġa li l-aċċess għall-korsijiet online jintrabat mal-inizjattivi msaħħa biex jiġu indirizzati n-nuqqasijiet fl-aċċess għall-internet u l-għodod diġitali ħalli ħadd ma jitħalla jibqa' lura, u jinsisti li l-korsijiet għandhom jitfasslu b'mod aċċessibbli ħalli tiġi evitata l-esklużjoni taż-żgħażagħ b'diżabilità;

19. Jisħaq fuq l-importanza tal-iżvilupp ta' ħiliet ekoloġiċi u għal opportunitajiet ta' impjieg ta' kwalità f'ekonomija newtrali għall-klima, effiċjenti fl-enerġija u ċirkolari, b'mod speċjali fir-reġjuni l-aktar milquta mit-tranżizzjoni ekoloġika, bħal dawk li huma dipendenti ħafna mis-settur agrikolu u dawk involuti fil-ġlieda kontra t-tibdil fil-klima, il-produzzjoni tal-enerġija minn sorsi rinnovabbli, it-tnaqqis fl-emissjonijiet tal-karbonju, iż-żieda fl-effiċjenza fl-enerġija, il-ġestjoni tal-iskart u tal-ilma, it-titjib tal-kwalità tal-arja u r-restawr u l-preservazzjoni tal-bijodiversità; jistieden lill-impjegaturi jiżguraw it-titjib tal-ħiliet u/jew it-taħriġ mill-ġdid tal-forza tax-xogħol tagħhom, u jtejbu l-forniment ta' apprendistati aktar effettivi f'konformità mal-Qafas Ewropew għal Apprendistati ta' Kwalità u Effettivi;

20. Jistieden lill-Kummissjoni biex fl-2022 tipproponi għodod u inizjattivi ġodda mmirati lejn l-iżvilupp tal-intraprenditorija taż-żgħażagħ u l-investiment soċjali taż-żgħażagħ fil-pjan ta' azzjoni għall-ekonomija soċjali;

21. Jiddeplora l-korrelazzjoni insuffiċjenti bejn ir-riformi u l-investimenti fl-edukazzjoni u t-taħriġ ma' miżuri li jiżguraw l-inklużjoni fis-suq tax-xogħol għaż-żgħażagħ, b'mod partikolari n-NEETs; jinkoraġġixxi mogħdijiet ta' tagħlim flessibbli, inklużivi, aċċessibbli u miftuħa permezz ta' kontijiet ta' tagħlim individwali u mikrokredenzjali għaż-żgħażagħ, il-ħaddiema żgħażagħ, il-ħarrieġa u l-professjonisti, inkluż permezz tal-ħiliet u l-kompetenzi miksuba permezz tal-edukazzjoni mhux formali u t-tagħlim informali; jissottolinja li t-tisħiħ tal-gwida għall-karriera minn età bikrija, u l-appoġġ għal aċċess ugwali għall-informazzjoni u l-konsulenza għall-istudenti u għall-istudenti adulti, jistgħu jgħinu liż-żgħażagħ jagħżlu mogħdijiet edukattivi u vokazzjonali xierqa li jwasslu għal opportunitajiet ta' impjieg adatt għalihom;

22. Itenni l-appell tiegħu lill-Kummissjoni u lill-Kunsill biex ikomplu jħeġġu l-iżvilupp ta' edukazzjoni u taħriġ vokazzjonali (VET) u jippromwovu aħjar il-ħiliet fil-kummerċ, filwaqt li jaħdmu biex jevitaw il-perċezzjonijiet negattivi tal-edukazzjoni mhux formali li huma prevalenti f'diversi Stati Membri, filwaqt li tiżdied l-attrazzjoni tal-VET permezz ta' kampanji ta' komunikazzjoni u sensibilizzazzjoni, permezz ta' kurrikuli, ċentri jew hubs ta' ħiliet fil-kummerċ għaż-żgħażagħ, ekosistemi speċjali għall-VET fil-komunitajiet lokali, sistemi ta' edukazzjoni doppja u mobilità fit-tul għall-apprendisti; jilqa', f'dan ir-rigward, l-inizjattiva li jiġu stabbiliti Ċentri Ewropej ta' Eċċellenza Vokazzjonali bil-għan li jiġu pprovduti ħiliet vokazzjonali ta' kwalità għolja u jiġu appoġġjati l-attivitajiet intraprenditorjali; jistieden lill-Kummissjoni u lill-Istati Membri joħolqu Żona tal-VET awtonoma u statut għall-apprendisti Ewropej; itenni li l-apprendistati għandhom ikunu parti mill-iżvilupp edukattiv u professjonali u għalhekk għandhom dimensjoni pedagoġika; jisħaq fuq l-importanza li jittejbu l-mekkaniżmi għar-rikonoxximent transfruntier tal-ħiliet u l-kwalifiki, u jinsisti fuq il-promozzjoni ta' prattiki bħas-solidarjetà interġenerazzjonali u l-mentoraġġ, u l-appoġġ għalihom, sabiex jitnaqqsu l-inugwaljanzi u jiġi żgurat l-appoġġ għaż-żgħażagħ;

23. Jinkoraġġixxi ż-żieda tal-attivitajiet relatati mal-parteċipazzjoni ċivika mal-attivitajiet li huma kkunsidrati mill-postijiet tax-xogħol bħala ta' benefiċċju għall-iżvilupp personali u professjonali tal-impjegati, speċjalment l-impjegati żgħażagħ;

24. Jenfasizza li l-protezzjoni tal-paga minima wriet li hija mezz effettiv biex jiġi indirizzat il-faqar fost dawk li jaħdmu; jisħaq li f'xi Stati Membri, il-ħaddiema żgħażagħ fil-prattika jirċievu remunerazzjoni taħt il-paga minima statutorja minħabba l-varjazzjonijiet attwali, u b'hekk tinżamm sitwazzjoni ta' diskriminazzjoni strutturali abbażi tal-età; jistieden lill-Istati Membri jiżguraw trattament indaqs għaż-żgħażagħ fis-suq tax-xogħol, inkluż fir-rigward tal-paga minima statutorja, fil-proposta għal direttiva dwar pagi minimi adegwati fl-Unjoni Ewropea (COM(2020)0682);

25. Jenfasizza li ż-żgħażagħ mhumiex kapaċi jaċċessaw bis-sħiħ skemi ta' introjtu minimu jew huma esklużi minnhom kompletament f'ħafna Stati Membri bħala riżultat ta' kriterji ta' eliġibbiltà abbażi tal-età; jistieden lill-Kummissjoni u lill-Istati Membri jieħdu miżuri biex jiffaċilitaw l-aċċess taż-żgħażagħ għal dawn l-iskemi fir-Rakkomandazzjoni tal-Kunsill li ġejja dwar l-introjtu minimu;

Il-ġlieda kontra l-esklużjoni taż-żgħażagħ u l-evitar ta' ġenerazzjoni mitlufa

26. Jistieden lill-Kummissjoni tiżviluppa rakkomandazzjoni biex tiżgura li t-traineeships, l-apprendistati u l-kollokamenti f'impjieg jgħoddu bħala esperjenza tax-xogħol u konsegwentement jagħtu aċċess għall-benefiċċji soċjali; jitlob tnaqqis fil-perjodu minimu ta' kontribuzzjonijiet meħtieġa għall-aċċess għall-benefiċċji soċjali; jilqa' l-inizjattiva tal-Kummissjoni li tistabbilixxi Grupp ta' Esperti ta' Livell Għoli biex jiġi studjat il-futur tal-istat soċjali u l-isfidi ewlenin li ż-żgħażagħ jiffaċċjaw biex jibbenefikaw mill-protezzjoni soċjali;

27. Jistieden lill-Kummissjoni teżamina l-fattibilità li tgħaqqad il-pjattaformi eżistenti tal-Portal Ewropew taż-Żgħażagħ, tal-Europass u tal-Eures fi spazju diġitali uniku bil-għan li tipprovdi informazzjoni u opportunitajiet liż-żgħażagħ Ewropej kollha rigward taħriġ, impjiegi, internships, offerti ta' edukazzjoni u taħriġ vokazzjonali, għajnuna finanzjarja, programmi ta' mobilità, pariri dwar it-twaqqif ta' negozju, programmi ta' mentoraġġ, skemi ta' volontarjat, drittijiet assoċjati maċ-ċittadinanza Ewropea, aċċess għall-kultura, eċċ.; jissuġġerixxi li l-pjattaforma unika tista' tiċċentralizza l-applikazzjonijiet għal diversi offerti u programmi u tipprovdi referenzi għall-opportunitajiet kollha li l-UE toffri liż-żgħażagħ Ewropej skont is-sitwazzjoni personali tagħhom; jilqa' l-ħolqien ta' punti uniċi ta' servizz f'għadd ta' Stati Membri u jappoġġja tali aggregazzjoni ta' servizzi offline, li hija kruċjali biex jintlaħqu l-benefiċjarji u jiġu pprovduti bi gwida u assistenza, u jappoġġja l-ħolqien tagħhom fl-Istati Membri kollha, f'diversi bliet, sabiex jintlaħqu l-aktar gruppi vulnerabbli taż-żgħażagħ;

28. Jistieden lill-Kummissjoni tiżgura li l-inizjattiva l-ġdida ALMA tgħin liż-żgħażagħ, b'mod partikolari lin-NEETs, jiksbu aċċess għall-inklużjoni soċjali u fis-suq tax-xogħol fil-pajjiż ta' oriġini tagħhom, billi jsibu xogħol temporanju ta' kwalità u esperjenza ta' taħriġ ta' ħiliet li tirrispetta l-istandards ta' kwalità li jsostnu d-drittijiet tax-xogħol taż-żgħażagħ fi Stat Membru ieħor bħar-remunerazzjoni ġusta u l-aċċess għall-protezzjoni soċjali; jisħaq li l-akkumpanjament u l-offerta ta' gwida liż-żgħażagħ qabel, matul u wara l-parteċipazzjoni fil-programm huma kruċjali; jenfasizza li ALMA trid trawwem programmi reali ta' mobilità u żvilupp ta' ħiliet ta' kwalità, taħriġ vokazzjonali jew impjieg għall-parteċipanti kollha, inklużi żgħażagħ b'diżabilità jew żgħażagħ li ġejjin minn sfondi żvantaġġati, u trid tinkludi strateġija ta' inklużjoni mfassla mal-kontribut tal-organizzazzjonijiet tas-soċjetà ċivili u s-sħab soċjali sabiex tiżgura aċċess ugwali, tipprevjeni d-diskriminazzjoni u tindirizza kwalunkwe ostaklu li jista' jinqala' u li ALMA ma ssirx strument li joħloq kundizzjonijiet ta' impjieg prekarji għaż-żgħażagħ; jinnota li għandu jingħata appoġġ lill-PES nazzjonali għall-implimentazzjoni tagħha permezz tal-linja baġitarja tal-FSE+ f'koordinazzjoni ma' sħab privati u pubbliċi, filwaqt li jinħolqu sinerġiji maż-Żona Ewropea tal-Edukazzjoni; iħeġġeġ lill-Kummissjoni tiżgura l-valur miżjud ta' ALMA flimkien mal-opportunitajiet eżistenti fl-ambitu ta' Erasmus+ u tal-Korp Ewropew ta' Solidarjetà, u tiżgura li t-tagħlim virtwali u l-kooperazzjoni jibqgħu kkombinati mal-mobilità fiżika fl-ambitu tal-FSE+; jistieden lill-Kummissjoni tivvaluta jekk ALMA tistax tiġi inkluża bħala wieħed mill-komponenti ta' mobilità tal-Garanzija għaż-Żgħażagħ imsaħħa;

29. Iqis il-benesseri taż-żgħażagħ bħala responsabbiltà kondiviża tal-atturi pubbliċi u privati; jistieden lill-Kummissjoni u lill-Istati Membri jaħdmu mal-impjegaturi nazzjonali u Ewropej biex jimplimentaw rakkomandazzjonijiet dwar ir-responsabbiltà soċjali korporattiva (CSR) ħalli jgħinu liż-żgħażagħ vulnerabbli u jinkludu dispożizzjonijiet dwar iż-żgħażagħ f'inizjattivi futuri relatati mas-CSR;

30. Ifakkar fil-fatt li n-nisa żgħażagħ jinsabu f'riskju akbar ta' diskriminazzjoni fuq il-post tax-xogħol ( 19 ) , aggravat mill-inugwaljanzi intersezzjonali, il-qgħad, li jkunu ġenitur wieħed u li jkunu indokraturi informali fit-tul, li spiss jeskludihom mill-forza tax-xogħol jew jista' iżommhom taħt il-linja tal-faqar; jistieden lill-Kunsill u lill-Kummissjoni jikkunsidraw miri minimi u indikattivi għall-assistenza u skemi ta' għajnuna mfassla apposta f'inizjattivi għaż-żgħażagħ u l-impjiegi mill-2022 'il quddiem għan-nisa żgħażagħ f'riskju; jistieden lill-Kummissjoni taħdem mal-Istati Membri biex tintegra l-pjanijiet ta' azzjoni nazzjonali ta' garanzija għat-tfal ma' miżuri ta' integrazzjoni fix-xogħol fil-livell nazzjonali, reġjonali u lokali biex jiġu appoġġjati l-ġenituri żgħażagħ waħedhom;

31. Itenni l-importanza ta' aċċess għal akkomodazzjoni deċenti u bi prezz raġonevoli u għal servizzi soċjali mfassla apposta għaż-żgħażagħ, b'mod partikolari dawk li jappartjenu għal gruppi vulnerabbli, inkluż iż-żgħażagħ b'diżabilità u ż-żgħażagħ minn familji kbar; jitlob lill-Kummissjoni taħdem mal-Istati Membri dwar l-akkomodazzjoni l-ewwel għall-programmi taż-żgħażagħ ikkomplementati minn servizzi ta' appoġġ għall-impjiegi, soċjali u tas-saħħa; jisħaq fuq l-importanza tal-investiment privat u pubbliku fl-infrastruttura soċjali għaż-żgħażagħ; jilqa' l-Pjattaforma Ewropea għall-ġlieda kontra l-kondizzjoni ta' persuni mingħajr dar imnedija mill-Kummissjoni u l-objettiv aħħari tagħha li sal-2030 tispiċċa l-kondizzjoni ta' persuni mingħajr dar, u l-potenzjal li dan jirrappreżenta għaż-żgħażagħ; jistieden lill-Istati Membri u lill-Kummissjoni jieħdu miżuri u jimplimentaw programmi għaż-żgħażagħ li għalqu t-18-il sena u li jkunu f'riskju li jispiċċaw mingħajr dar, b'mod partikolari għal gruppi vulnerabbli bħall-kondizzjoni ta' persuni LGBTIQ+ mingħajr dar; jistieden lill-Kummissjoni u lill-Istati Membri jiżguraw li l-garanzija għaż-żgħażagħ imsaħħa tikkontribwixxi għall-indirizzar tal-kondizzjoni ta' żgħażagħ mingħajr dar, li qed tiżdied f'ħafna pajjiżi tal-UE;

32. Jinkoraġġixxi lill-Kummissjoni tindirizza l-ostakoli ewlenin li jżommu liż-żgħażagħ milli jidħlu fl-agrikoltura, bħall-aċċess għall-art, il-finanzi, l-għarfien u l-innovazzjoni;

33. Jinnota bi tħassib id-deterjorament tal-kundizzjonijiet għal ħafna żgħażagħ b'mod ġenerali u, b'mod partikolari, żgħażagħ vulnerabbli li diġà qed ibatu minn qgħad fit-tul u minn esklużjoni soċjali bħaż-żgħażagħ Roma, żgħażagħ b'diżabilità, membri żgħażagħ tal-komunità LGBTIQ+ u migranti żgħażagħ, u jappella għal approċċ ikkoordinat biex jinħolqu u jiġu offruti opportunitajiet għall-inklużjoni soċjali fil-qafas tal-Garanzija għaż-Żgħażagħ imsaħħa, l-FSE+ u l-Faċilità għall-Irkupru u r-Reżiljenza;

34. Jistieden lill-istituzzjonijiet Ewropej u lill-Istati Membri jiżguraw l-inkwadrar nondiskriminatorju tal-politiki kollha mmirati lejn iż-żgħażagħ, filwaqt li jitqiesu d-diversità taż-żgħażagħ madwar l-Ewropa u l-isfidi li jiffaċċjaw;

o

o o

35. Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.

(1) ĠU L 23, 27.1.2010, p. 35.

(2) ĠU C 316, 6.8.2021, p. 2.

(3) ĠU C 395, 29.9.2021, p. 101.

(4) ĠU C 465, 17.11.2021, p. 82.

(5) ĠU C 15, 12.1.2022, p. 184.

(6) ĠU C 202, 28.5.2021, p. 31.

(7) ĠU C 67, 8.2.2022, p. 90.

(8) ĠU C 506, 15.12.2021, p. 94.

(9) ĠU C 67, 8.2.2022, p. 186.

(10) ĠU L 57, 18.2.2021, p. 17.

(11) Moxon, D., Bacalso, C, u Șerban, A. M., Beyond the pandemic: The impact of COVID-19 on young people in Europe (Lil hinn mill-pandemija: L-impatt tal-COVID-19 fuq iż-żgħażagħ fl-Ewropa), il-Forum Ewropew taż-Żgħażagħ, Brussell, 2021.

(12) ĠU C 456, 18.12.2018, p. 1.

(13) ĠU C 372, 4.11.2020, p. 1.

(14) Testi adottati, P9_TA(2021)0430.

(15) ĠU C 465, 17.11.2021, p. 110.

(16) Testi adottati, P9_TA(2021)0385.

(17) Id-Direttorat Ġenerali għall-Affarijiet Ekonomiċi u Finanzjarji, European Economic Forecast – Autumn 2021 (Tbassir Ekonomiku Ewropew – Ħarifa 2021), il-Kummissjoni Ewropea, 2021.

(18) Eichhorst, W., Hinte H. u Rinne, U., “IZA Dokument ta' Politika. Nru 65: Youth Unemployment in Europe: What to Do about It?”Intereconomics, (Dokument ta' Politika tal-IZA Nru 65: Il-Qgħad fost iż-Żgħażagħ fl-Ewropa: X'għandu Jsir Dwaru? Interekonomija), 2013, 48 (4), pp. 230-235.

(19) Baptista, I., Marlier, E. et al., Social protection and inclusion policy responses to the COVID-19 crisis – An analysis of policies in 35 countries (Risponsi tal-politika tal-protezzjoni soċjali u l-inklużjoni għall-kriżi tal-COVID-19 – Analiżi tal-politiki fil-35 pajjiż), Network Ewropew dwar il-Politika Soċjali, Brussell 2021.